Od 1. januára 2017 nadobúda účinnosť zákon, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 245), ktorý o. i. inak upravil určenie maximálnej výšky preddavku pre jednotlivé skupiny platiteľov podľa § 16 zákona č. 580/2004 Z. z.

Nové znenie § 16 ods. 8, účinné od 1. januára 2017 je:

(8) Výška preddavku na poistné
a) samostatne zárobkovo činnej osoby je najmenej vo výške určenej sadzbou poistného [§ 12 ods. 1 písm. c)] z minimálneho základu podľa § 13 ods. 10 a 11,
b) poistenca podľa § 11 ods. 2 je najmenej vo výške určenej sadzbou poistného [§ 12 ods. 1 písm. e)] z minimálneho základu podľa § 13 ods. 10 a 11,
c) poistenca, ktorý má príjem z dividend vyplatených platiteľom dividend, je najviac vo výške určenej sadzbou poistného [§ 12 ods. 1 písm. g)] zo 60-násobku priemernej mesačnej mzdy.

Novelizáciou § 16 ods. 8 bolo ustanovené zrušenie tzv. maximálneho preddavku, s výnimkou preddavku poistenca, ktorý má príjem z dividend.

Postup pri určení preddavku:

-	mechanizmus a samotný postup výpočtu ostáva rovnaký ako doposiaľ, nakoľko novelou zákona neboli dotknuté ustanovenia § 16 ods. 2.
-	zmeny oproti stavu do 31. 12. 2016 sa týkajú situácií, kedy preddavok, určený podľa § 16 ods. 2 je vyšší ako preddavok určený z 5-násobku (resp. 60-násobku) priemernej mzdy.

Popis zmien pri jednotlivých skupinách platiteľov poistného:

•	zamestnanec a zamestnávateľ – mechanizmus a postup výpočtu ostáva rovnaký ako doposiaľ, pričom rovnako ako do 31. 12. 2016 sa neuplatňuje žiadna minimálna výška preddavku ani od 1. 1. 2017. Od 1. 1. 2017 sa rušia aj ustanovenia o maximálnej výške preddavku, teda ak vypočítaný preddavok je vyšší, ako je preddavok určený z 5-násobku priemernej mzdy, odvádza sa skutočne vypočítaný preddavok.
•	samostatne zárobkovo činná osoba (SZČO) – mechanizmus a postup výpočtu ostáva rovnaký ako doposiaľ, pričom rovnako ako do 31. 12. 2016 sa uplatňuje minimálna výška preddavku, určená z minimálneho základu podľa § 13 ods. 10 a 11 (50% z priemernej mesačnej mzdy). Od 1. 1. 2017 sa rušia ustanovenia o maximálnej výške preddavku, teda aj ak vypočítaný preddavok je vyšší, ako je preddavok určený z 5-násobku priemernej mzdy, odvádza sa skutočne vypočítaný preddavok. 
•	SZČO v súbehu s platiteľom zamestnanec alebo štát – mechanizmus a postup výpočtu ostáva rovnaký ako doposiaľ, pričom sa od 1. 1. 2017 rušia ustanovenia o maximálnej výške preddavku. Teda ak vypočítaný preddavok je vyšší ako je preddavok určený z 5-násobku priemernej mzdy, odvádza sa skutočne vypočítaný preddavok. V súlade s § 13 ods. 13 sa na vypočítaný preddavok nevzťahuje ustanovenie o minimálnom základe podľa  § 13 ods. 10 a 11. Ak je vypočítaný preddavok nižší ako 3 eurá, v súlade s § 16 ods. 9 sa preddavok neodvádza.
•	platiteľ podľa § 11 ods. 2 (tzv. dobrovoľne nezamestnaná osoba) – mechanizmus a postup výpočtu ostáva rovnaký ako doposiaľ, pričom rovnako ako do 31. 12. 2016 sa uplatňuje minimálna výška preddavku, určená z minimálneho základu podľa § 13 ods. 10 a 11 (50% z priemernej mesačnej mzdy). Od 1. 1. 2017 sa rušia ustanovenia o maximálnej výške preddavku. Teda ak vypočítaný preddavok je vyšší ako je preddavok určený z 5-násobku priemernej mzdy, odvádza sa skutočne vypočítaný preddavok.
Pri tejto skupine platiteľov v súlade so znením § 11 ods. 2 nemôže vznikať súčasný súbeh platiteľov.
•	poistenec, ktorý má príjem z dividend – mechanizmus a postup výpočtu ostáva rovnaký ako doposiaľ, pričom od 1. 1. 2017 sa na vypočítaný preddavok uplatní princíp maximálnej výšky preddavku. Ak je vypočítaný preddavok vyšší, ako by bol preddavok, vypočítaný zo 60-násobku priemernej mesačnej mzdy, odvádza sa iba preddavok vypočítaný zo 60-násobku priemernej mesačnej mzdy. Tento maximálny preddavok sa uplatní iba na preddavok, určený z tohto príjmu (teda ak takáto osoba má príjem aj z iných zdrojov – napr. ako zamestnanec – na príjem zo zamestnania sa ustanovenia o maximálnom preddavku neuplatnia).